Eskom verwag minder beurtkrag hierdie winter(Argieffoto: Severin D./Unsplash) Die staat van inperking weens die koronavirus het die elektrisiteitsvoorsiener Eskom die geleentheid gebied om heelwat van die agterstand betreffende die instandhouding van infrastruktuur in te haal. In ŉ voorlegging Woensdag aan die parlementêre portefeuljekomitee oor openbare ondernemings het die Eskom-bestuur gesê die landwye afsondering het veral op vlak 5 die vraag na elektrisiteit met tussen 6 000 en 11 000 megawatt laat daal. As deel van Eskom se sentrale doelwit om sy posisie te stabiliseer, optimaliseer en te laat groei, is genoegsame herstelwerk gedoen. Die Eskom-bestuur voorspel dus ŉ kans van ongeveer 80% vir vlak 1-beurtkrag slegs op drie dae tot die einde van Julie – nare verrassings uitgesluit. Voor die koronavirus is daardie skatting op 31 dae gestel. ŉ Verdere voordeel wat die verlaagde elektrisiteitsvraag tydens die afsondering inhou, is dat heelwat minder geld bestee word aan diesel om kragturbines aan die gang te hou. Dat dit inderdaad vrug gedra het om tydens vlak 5 van die landwye afsondering die instandhoudingswerk te doen, word weerspieël daarin dat die vraag na elektrisiteit sedert die oorskakeling na vlak 4 (en tans vlak 3) weer skerp begin toeneem het. Daar is steeds ook ander probleme met Eskom se kragsentrales. So is die Camden-kragsentrale in Mpumalanga tydelik gesluit weens strukturele swakhede in die asdam. Alle asdamme by kragsentrales word dus tans vir strukturele foute gefynkam. ŉ Ander probleem is toenemende besoedeling by die Kendal-kragstasie, ook in Mpumalanga. ŉ Klaarblyklik ontluikende Eskom-suksesverhaal is die instel van betroubaarheidsbestuur by 11 kragstasies, te wete Arnot, Duvha, Kendal1, Kriel, Kusile, Lethabo, Majuba, Matimba, Matla, Medupi en Tutuka. Dat daar min beurtkrag verwag word, beteken nie dat daar geen beplande kragonderbrekings sal wees nie. Van Maart tot Augustus beplan Eskom 25 geskeduleerde kragonderbrekings ten einde verdere herstelwerk te doen.